PromFest

PromFest (lühend nimest Pärnu Rahvusvaheline Ooperimuusika Festival) on Pärnus toimuv rahvusvaheline ooperimuusikat esitav festival. Festival toimub alates 2005. aastast igal paaritul aastal ja selle kunstiline juht on Erki Pehk. Festivali korraldab MTÜ PromFest. Peamised koostööpartnerid on Endla Teater, Pärnu Linnaorkester, Pärnu Kontserdimaja, Ammende Villa. 
Festivali peamised sündmused on Klaudia Taevi nim. noorte ooperilauljate konkurss ning spetsiaalselt festivali jaoks produtseeritud ooperilavastused, neist mitmed on valminud rahvusvahelises koostöös Kaunase Riikliku Muusikateatriga (2011, 2013, 2017) aga ka Vanemuise Teatriga aastal 2015.

Klaudia Taevi nimeline rahvusvaheline noorte ooperilauljate konkurss

Ajendatuna Pärnu kultuuritegelase Toomas Kuteri ideest mälestada Pärnu vokaalpedagoogi Klaudia Taevi, toimus 1996. aasta mais esimene Klaudia Taevi nimeline konkurss noortele ooperilauljatele. Järgmine konkurss toimus 2001. aastal ja sellest ajast alates on toimunud konkurss iga kahe aasta järel. 
Konkursi žürii koosneb rahvusvheliselt tunnustatud ooperi-asjatundjatest ning žürii tööd on läbi aastate juhtinud sellised ooperimaalima kuulsused nagu Barbara Hendricks (USA /Rootsi 2007), Edda Moser (Saksamaa 2013), Ileana Cotrubas (Rumeenia 2005), Teresa Zylis-Gara (Poola 2011),  Karan Armstrong-Friedrich (USA /Saksamaa 2015), Irina Arhipova (Venemaa 2003), Luana DeVol (USA 2017).

Ooperid

PromFesti raames tuuakse Endla Teatri lavale originaal-ooperilavastus. 2003. aastal lavastas Linnar Priimägi Giuseppe Verdi "Rigoletto", 2005. aastal Mati Unt Anton Rubinsteini "Deemoni", 2007. aastal tõi Marko Matvere lavale Georges Bizet' ooperi "Carmen". 2009. aastal lavastas Mai Murdmaa Jules Massenet' ooperi "Thais" ja 2011. Üllar Saaremäe Giuseppe Verdi "Attila". 2013. aastal lavastas Teet Kask Nikolai Rimski-Korsakovi "Tsaari mõrsja" ja 2015. aastal lavastas Madis Nurms Giuseppe Verdi "Aida". 2017. aasta ooperiprodutsiooni Giuseppe Verdi "Traviata" lavastas Anu Lamp.
Ooperilavastused on Klaudia Taevi nimelise konkursi võitjate (laureaatide) peamine preemia. Vastavalt konkursi võitja soovidele produtseeritakse uus ooperilavastus. Nii kehastas G.Verdi "Rigoletto" naispeaosa sopran Anna Samuil (I preemia aastal 2001), A. Rubinšteini "Deemoni" nimirollis astus üles Laimonas Pautienius (I preemia aastal 2003), Carmenit kehastasid 2005. aasta konkursi parimad Angelina Švatška ja Huiling Zhu. Massenet' "Thaisi" nimirollis astus üles 2007. aasta laureaat Veronika Džiojeva ja talle sekundeeris meespeaosalisena kolmanda preemia laureaat Ilja Siltšukov. 2009. aasta konkursi parim Anatol Siŭko kehastas nimirolli G.Verdi "Attilas". N.Rimski-Korsakovi ooperi "Tsaari mõrsja" peaosades laulsid 2011. aasta konkursi parimad Andrei Savtšenko Valgevenest, Elina Šimkus (Volkmane) Lätist ja 2005. aasta laureaat Angelina Švatška Ukrainast. 2013. aasta konkursi võitja, Leedu sopran Jomante Šležaite valis preemiaks nimirolli G.Verdi "Aida"s ja 2015. aastal parim, Lõuna-Korea tenor Sunghyun Kim, soovis laulda Alfredo rolli G.Verdi "Traviata" lavastuses 2017. aasta kevadel.
X Klaudia Taevi konkursi võitja (2017) metsosopran Abigail Levis Ameerika Ühendriikidest on valinud oma preemiarolliks Romeo V.Bellini ooperis "I Capuleti e i Montecchi", mis tuleb ettekandele 2019. aasta PromFestil.

Muu

Lisaks konkursile ja ooperite lavastamisele toimuvad erinevad kontserdid ja meistriklassid noortele lauljatele.